P8_TA(2019)0163

Afgørelse om ikke at gøre indsigelse mod en delegeret retsakt: muligheden for at justere det gennemsnitlige antal daglige transaktioner i en aktie, hvis markedspladsen med den største omsætning i denne aktie er beliggende uden for Unionen

Europa-Parlamentets afgørelse om ikke at gøre indsigelse mod Kommissionens delegerede forordning af 13. februar 2019 om ændring af delegeret forordning (EU) 2017/588 for så vidt angår muligheden for at justere det gennemsnitlige antal daglige transaktioner i en aktie, hvis markedspladsen med den største omsætning i denne aktie er beliggende uden for Unionen (C(2019)00904 — 2019/2579(DEA))

(2021/C 23/52)

Europa-Parlamentet,

— der henviser til Kommissionens delegerede forordning (C(2019)00904),

— der henviser til Kommissionens skrivelse af 21. februar 2019, hvori den anmoder Parlamentet om at erklære, at det ikke vil gøre indsigelse mod den delegerede forordning,

— der henviser til skrivelse af 4. marts 2019 fra Økonomi- og Valutaudvalget til Udvalgsformandskonferencens formand,

— der henviser til artikel 290 i traktaten om Den Europæiske Unions funktionsmåde,

— der henviser til Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (1), særlig artikel 49, stk. 3,

— der henviser til artikel 10, stk. 1, og artikel 13, i Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (2),

— der henviser til udkast til reguleringsmæssige tekniske standarder om »ændring af Kommissionens delegerede forordning (EU) 2017/588 (RTS 11)«, forelagt af Den Europæiske Værdipapir- og Markedstilsynsmyndighed den 8. november 2018 i henhold til artikel 49, stk. 3, i direktiv 2014/65/EU,

— der henviser til henstilling til afgørelse fra Økonomi- og Valutaudvalget,

— der henviser til forretningsordenens artikel 105, stk. 6,

A. der henviser til, at den delegerede retsakt indeholder vigtige ændringer for at bevare konkurrenceevnen for EU-markedspladser, der tilbyder handel med de aktier, der er optaget til handel eller handles i Unionen og et tredjeland samtidig, og hvor markedspladsen med den største omsætning i disse aktier er beliggende uden for Unionen;

B. der henviser til, at Parlamentet anerkender betydningen af en hurtig vedtagelse af denne retsakt for at sikre Den Europæiske Unions beredskab i tilfælde af, at Det Forenede Kongerige udtræder af Unionen uden en udtrædelsesaftale;

C. der henviser til, at Parlamentet mener, at de vedtagne reguleringsmæssige tekniske standarder ikke er »de samme« som udkastet til reguleringsmæssige tekniske standarder, som Den Europæiske Værdipapir- og Markedstilsynsmyndighed har forelagt som følge af Kommissionens ændringer, der blev indført i dette udkast, og mener, at det har tre måneder til at gøre indsigelse mod de reguleringsmæssige tekniske standarder (kontrolperioden); der henviser til, at Parlamentet indtrængende opfordrer Kommissionen til kun at fastsætte en kontrolperiode på én måned i tilfælde, hvor Kommissionen har vedtaget de europæiske tilsynsmyndigheders udkast uden ændringer, dvs. hvor udkastet og de vedtagne reguleringsmæssige tekniske standarder er »de samme«;

1. erklærer, at det ikke gør indsigelse mod den delegerede forordning;

2. pålægger sin formand at sende denne afgørelse til Rådet og Kommissionen.

(1) EUT L 173 af 12.6.2014, s. 349.

(2) EUT L 331 af 15.12.2010, s. 84.